Mercedes AMG High Performance Powertrains

Mercedes AMG High Performance Powertrains (endiste nimedega Ilmor Engineering ja Mercedes-Benz High Performance Engines) on Vormel 1 jõuallikatarnija, mille omanik on Mercedes-Benz. Ettevõte on tarninud jõuallikaid Sauberile 1994. aasta hooajal, McLarenile 1995.–2014. aastani ja alates 2021. aastast, Force Indiale vahemikus 2009–2018, Brawnile 2009. aasta hooajal, Mercedese tehasevõistkonnale alates 2010. aastast, Williamsile alates 2014. aastast, Lotusele 2015. aasta hooajal, Manor Racingule 2016. aastal, Racing Point Force Indiale 2018. aastal, Racing Pointile 2019–2020 ja Aston Martinile alates 2021. aasta hooajast. Nende jõuallikad on võitnud kümme konstruktorite ja üksteist sõitjate maailmameistritiitlit. Taust Ilmor asutasid Mario Illien ja Paul Morgan 1983. aastal Suurbritannia Vormel 1 jõuallikatootjana. Ettevõtte nimi tuletati asutajate perekonnanimedest. Algul tegeleti IndyCari jõuallikate ehitamisega, mida finantseeris IndyCari tiimiomanik ja šassiitootja Roger Penske. Daimler-Benz (hiljem tuntud kui Daimler) omandas General Motorsi 25% Ilmor aktsiatest 1993. aastal. 2002. aastal suurendas Daimler oma osakute hulka 55 protsendini ja nimetas ettevõtte Mercedes-Ilmoriks. Kolm aastat hiljem sai temast Ilmori ainuomanik ja ettevõte nimeks sai Mercedes-Benz High Performance Engines, mis hiljem oli Mercedes-Benz HighPerformanceEngines. 2011. aasta detsembris sai ettevõtte uueks nimeks Mercedes AMG High Performance Powertrains, koos Mercedes GP ümbernimetamisega, et nimes kajastuks Mercedes-AMG alambränd. Samal ajal eraldus ettevõttest Mario Illieni ja Roger Penske juhitud eriprojektide osakond, mis aastatel 2003–2011 tegeles Honda IndyCari jõuallikate arendamise ja ettevalmistamisega. Selle uue ettevõtte, mis on Mercedesest täiesti eraldiseisev, nimeks sai Ilmor Engineering Ltd. Ajalugu Ilmor liitus Vormel 1 sarjaga 1991. aastal ja hakkas tarnima jõuallikaid Leyton House'i võistkonnale (endine March). Aasta hiljem muutis Leyton House oma nime tagasi Marchiks ja jätkas Ilmori jõuallikate kasutamist. Ilmor tarnis sellel aastal jõuallikaid ka Tyrrellile. Ilmori V10 jõuallikatega varustatud March teenis hooaja jooksul kolm punkti ning Tyrrell kaheksa. Ilmor tegi endale Vormel 1-s kiiresti nime, nii et sarjaga liituv sportautode võistkond Sauber ja nende koostööpartner Mercedes-Benz sõlmisid nendega jõuallikatarnelepingu. Mercedes siiski loobus projektist ja mootorile jäi kiri "Concept by Mercedes-Benz" ja jõuallika ametlik nimi oli Sauber. Pärast ootamatult edukat 1993. aasta hooaega veenis Sauber Mercedest nendega 1994. aasta hooajast ametlikult liituma. 1994. aastal tarnis Ilmor jõuallikaid ka värskelt loodud Pacific GP võistkonnale. Pacific suutis sõidule kvalifitseeruda kõigest seitsmel korral 32. korrast, aga jõuallikas polnud kordagi probleem. Ilmorist sai Mercedese usaldatud partner McLareni jaoks, kui Ilmor otsustas pärast 1995. aasta hooaega eraldiseisvalt jõuallikate tarnimise lõpetada. Esimene võit partneritena saavutati 1997. aasta Autraalia Grand Prix'l. Mika Häkkinen võitis sõitjate maailmameistritiitlid 1998. ja 1999. aasta hooaegadel ning võistkond tuli konstruktorite maailmameistriks 1998. aastal. Pärast võitudeta 2006. aasta hooaega sai McLaren 2008. aastal sõitjate MM-tiitli Lewis Hamiltoniga. 2001. aastal suri Paul Morgan lennuõnnetuses. See tõi kaasa Mercedes-Benzi finantsilise osaluse suurenemise Ilmoris ja võtte uueks nimeks sai Mercedes-Ilmor Ltd. Uute Vormel 1 reeglite järgi hakkas Mercedes 2014. aastal tootma 1,6-liitriseid V6-turboga hübriidjõuallikaid, millel on nii kineetilise energia rekuperatsioonisüsteem kui ka soojusenergia rekuperatsioonisüsteemi. Mercedese jõuallikas oli uute reeglite tulles selgelt parim, kui Mercedese jõuallikaga autod teenisid enamuse saadaolevatest punktidest. 2020. aasta märtsis alustas ettevõtte koostööd University College Londoni inseneeria ja tervishoiutehnoloogia instituudiga, seoses hooaja alguse edasi lükkumisega koroonapandeemia tõttu. Mercedes HPP teatas, et nad aitavad valmistada hingamisaparaate ning nad suutsid nädalaga välja töötada oma aparaad. Esimese päevaga toodeti 600 hingamisaparaati, plaaniga tõsta tootmine tuhande ühiku peale päevas. Neid toodeti masinatel, mida tavaolukorras kasutati kolbide ja turbote tootmiseks Vormel 1 jõuallikate jaoks. Mercedes võitis sõitjate ja konstruktorite MM-tiitlid 2020. aasta hooajal. Vormel 1 jõuallika tulemused Pikemalt artiklis Mercedese jõuallika klientide Grand Prix tulemused Nimekiri Vormel 1-e jõuallikatest Viited